# Qari għall-quddiesa fil-Bidu tas-Sena Skolastika

# għall-Edukaturi u għall-komunità edukattiva

**L-ewwel Qari**

Qari mill-Ewwel Ittra ta’ San Pawl Appostlu lill-Korintin(1 Kor 12, 12-14.27-31a)

Ħuti, bħalma l-ġisem hu wieħed u fih ħafna membri, u l-membri kollha tal-ġisem, għad li huma ħafna, jagħmlu ġisem wieħed, hekk ukoll Kristu. Għax aħna wkoll, ilkoll tgħammidna fi Spirtu wieħed biex nagħmlu ġisem wieħed, sew Lhud sew Griegi, sew ilsiera sew ħielsa, u lkoll xrobna minn Spirtu wieħed. Issa l-ġisem mhuwiex membru wieħed, imma magħmul minn ħafna membri. Intom il-ġisem ta’ Kristu, u kull wieħed minnkom membru tiegħu. Lil xi wħud Alla qegħedhom fil-Knisja fl-ewwel post bħala appostli, it-tieni bħala profeti, it-tielet bħala għalliema. Imbagħad id-don tal-mirakli, imbagħad id-don tal-fejqan, l-għajnuna, it-treġija, u d-don ta’ ilsna diversi. Jaqaw ilkoll appostli? Ilkoll profeti? Ilkoll għalliema? Ilkoll bid-don tal-mirakli? Ilkoll għandhom id-don tal-fejqan? Ilkoll jitkellmu bl-ilsna? Ilkoll ifissru? Intom ħabirku għal doni ogħla.

**Il-Kelma tal-Mulej** R/. Irroddu ħajr lil Alla

# Salm Responorjali Salm 100 (101) 1-2ab.2ċd-3ab.5.6

# Resp. Aħna l-poplu tiegħu u n-nagħaġ tal-mergħa tiegħu

Għajtu bil-ferħ lill-Mulej, nies kollha tal-art, aqdu bil-ferħ lill-Mulej,

idħlu quddiemu b’għana ferrieħi.

# Resp. Aħna l-poplu tiegħu u n-nagħaġ tal-mergħa tiegħu

Kunu afu li Jaħweh hu Alla, hu ħalaqna, u aħna tiegħu,

aħna l-poplu tiegħu u n-nagħaġ tal-mergħa tiegħu.

# Resp. Aħna l-poplu tiegħu u n-nagħaġ tal-mergħa tiegħu

Idħlu b’għana ta’ ħajr mill-bibien tiegħu, bit-tifħir fil-btieħi tat-tempju tiegħu;

roddulu ħajr u bierku ismu!

# Resp. Aħna l-poplu tiegħu u n-nagħaġ tal-mergħa tiegħu

**Hallelujah**:

Kull min jagħmel ir-rieda ta' Alla, dak huwa ħija, u oħti, u ommi. **Hallelujah**

# Qari mill-Evanġelju skont San Mattew (9, 5-16)

"Intom il-melħ ta' l-art. Imma jekk il-melħ jaqta', biex jerġa' jieħu t-togħma? Ma jibqa' tajjeb għal xejn iżjed ħlief biex jintrema barra u jintrifes min-nies.

"Intom id-dawl tad-dinja. Belt li tkun qiegħda fuq muntanja ma tistax tinħeba. Anqas ma jixegħlu l-musbieħ u jqegħduh taħt il-siegħ, iżda fuq l-imnara, u hekk idawwal lil kull min ikun fid-dar. Hekk għandu jiddi d-dawl tagħkom quddiem il-bnedmin, biex jaraw l-għemejjel tajba tagħkom u jagħtu glorja lil Missierkom li hu fis-smewwiet.

# Il-Kelma tal-Mulej R/. Tifħir lilek Kristu

# Talb tal-Ġemgħa

1. Nitolbu għalina l-edukatturi sabiex bit-tisħiħ tar-relazzjoni tagħna ma’ Ġesù Kristu nkunu nistgħu nkomplu nkunu dawl mimli għerf u ħniena għall-oħrajn.. **Nitolbu.**
2. Nitolbu għalina lkoll sabiex il-Mulej iberikna u jagħtina l-għajnuna Tiegħu matul din is-sena skolastika sabiex b’dak li ngħidu u nagħmlu nkunu ta’ dawl għall-oħrajn. **Nitolbu.**
3. Nitolbu għall-ġenituri u dawk li qegħdin irabbu sabiex jagħrfu jaħdmu id f’id mal-edukatturi għall-ġid ta’ wliedhom. **Nitolbu.**
4. Nitolbu għall-istudenti tagħna sabiex il-Mulej iħarishom minn kull periklu tar-ruħ u tal-ġisem. **Nitolbu**.
5. Nitolbu għall-erwieħ tal-għeżież tagħna li ħallewna, inkluż il-qraba tal-komunità edukattiva tagħna sabiex il-Mulej jagħtihom il-mistrieħ ta’ dejjem. **Nitolbu**